Hovioikeus on tuominnut ehdottomaan vankeuteen perheenäidin raiskanneen miehen, jonka käräjäoikeus oli aiemmin vapauttanut.

Helsinkiläinen ravintoloitsija raiskasi tuntemansa perheenäidin kolmesti.

Alaston uhri pakeni rappukäytävään, mutta raiskaaja raahasi tämän väkisin takaisin sisään.

Käräjäoikeus hylkäsi miehen syytteet, mutta hovioikeus langetti hänelle 2 vuoden ja 6 kuukauden vankeustuomion.

Väkivaltainen raiskaaja pakotti uhrinsa jäämään yöksi ja päästi tämän lähtemään vasta aamulla (kuvituskuva). MOSTPHOTOS

Tapahtumat saivat alkunsa helsinkiläisessä ravintolassa, missä perheenäiti oli ollut viettämässä iltaa sisarensa kanssa. Sisar oli ravintoloitsijan ystävä, joten naiset jäivät paikalle ravintolan suljettua ovensa. Mies tarjosi kummallekin alkoholia.

Sisar alkoi vähitellen olla juovuksissa, jolloin naisille tuli riitaa. Sisar poistui paikalta, mutta perheenäiti lähti ravintoloitsijan kanssa tämän autolle. Hänen oli tarkoitus jatkaa keskustelua mahdollisesta työharjoittelusta miehen kotona.

Perillä Konalassa mies tarjosi vieraalleen oluen ja snapsin ryhtyen ehdottamaan seksiä. Nainen kieltäytyi. Yllättäen, kesken lauseen, mies kävi naiseen käsiksi ryhtyen suutelemaan ja repimään väkisin tältä vaatteita.

Paniikissa rappuun

Nainen yritti turhaan estellä ja rimpuilla. Mies raiskasi uhrinsa sohvalla ja poistui tämän jälkeen keittiöön. Sokissa ollut nainen jäi jähmettyneenä paikalleen. Hetken kuluttua mies palasi ja kävi hänen kimppuunsa uudelleen. Nainen putosi sohvalta lattialle, missä mies raiskasi hänet väkivaltaisesti uudelleen.

Kun mies meni hetkeksi kylpyhuoneeseen, nainen yritti etsiä vaatteitaan. Hän ei kuitenkaan niitä löytänyt, joten hän sieppasi peiton suojakseen ja ryntäsi rappukäytävään. Mies kuitenkin huomasi paon, syöksyi perään ja repi naisen väkisin takaisin sisään. Nainen kertoi olleensa niin paniikissa, ettei pystynyt edes huutamaan apua.

Sisällä asunnossa mies raahasi naisen sänkyyn ja raiskasi tämän kolmannen kerran. Tämän jälkeen hän pakotti naisen jäämään viereensä yöksi.

Vasta aamulla mies päästi uhrin asunnosta, tilasi taksin ja kielsi tätä puhumasta tapahtuneesta. Heti taksiin päästyään nainen kuitenkin pyysi kuljettajaa soittamaan poliisille. Naisella oli ollut mukana poikansa puhelin, mutta hän ei ollut järkytykseltään osannut soittaa sillä apua.

Kun poliisit ehtivät paikalle, nainen osoitti heille miehen asunnon. Mies puolestaan huomasi poliisit ovensa takana ja pakeni kolmannessa kerroksessa olevan asuntonsa parvekkeen kautta pihalle.

Hän halusi seksiä

Myöhemmin kuulusteluissa mies myönsi harrastaneensa seksiä vieraansa kanssa. Hän kuitenkin kertoi tapahtuneesta täysin erilaisen version kuin mitä nainen oli poliisille kuvaillut. Mies väitti, että nainen oli ollut aktiivinen ja alkanut suudella häntä.

Mies kertoi yrittäneensä estellä ja huomauttaneensa, että naisella oli mies odottamassa kotona. Tästä huolimatta nainen oli hänen mukaansa halunnut seksiä ja jäädä yöksi. Mies olisi kertomansa mukaan halunnut mieluummin nukkua yksin.

Helsingin käräjäoikeus kallistui miehen puolelle. Se katsoi, että naisen saamat mustelmat ja vammat olivat voineet syntyä jo ennen väitettyä raiskausta. Naisen kuvaukset muutamasta yksityiskohdasta olivat eri vaiheissa muuttuneet, eikä tämän verestä ollut löytynyt alkoholia enää aamupäivällä tehdyissä tutkimuksissa.

Näiden seikkojen vuoksi käräjäoikeus katsoi, että miehen syyllisyydestä jäi varteenotettava epäily. Käräjäoikeus hylkäsi miehen syytteen.

Hovi: Ei epäilystä

Hovioikeus arvioi kuitenkin kyseiset kohdat toisin. Sen mukaan uhrin vammat olivat tyypillisiä tilanteissa, joissa uhria on pidetty kiinni. Naisen kertomus oli hovin mukaan pysynyt keskeisiltä osin yhdenmukaisena, ja yön aikana nautittu vähäinen alkoholimäärä oli voinut ehtiä poistua elimistöstä ennen aamupäivää.

Torstaina antamassaan päätöksessä hovioikeus katsoi, että kokonaisuuden perusteella miehen syyllisyydestä ei jäänyt varteenotettavaa epäilyä. Se tuomitsi 38-vuotiaan Mohammad Anwar Hossainin 2 vuodeksi ja 6 kuukaudeksi vankeuteen raiskauksesta. Uhrilleen Hossain tuomittiin maksamaan 8 500 euron haitta- ja kärsimyskorvaukset.

Rikos tapahtui marraskuussa 2014.